b'\n_START_ARTICLE_\nJohann Georg Gmelin\n_START_SECTION_\nBiografija\n_START_PARAGRAPH_\nJ. Gmelinas gim\xc4\x97 1709 m. Tiubingene vietos universiteto profesoriaus \xc5\xa1eimoje. Nuo 14 met\xc5\xb3 prad\xc4\x97jo mokytis \xc5\xa1iame universitete. 1727 m. baig\xc4\x99s medicinos studijas, i\xc5\xa1vyko \xc4\xaf sta\xc5\xbeuot\xc4\x99 Rusijoje Sankt Peterbugo moksl\xc5\xb3 akademijoje, ten paskiriamas chemijos ir gamtos istorijos adjunktu. Pirmuosius trejus metus Rusijoje dirbo Kunstkameroje ir gamtos istorijos kabinete, k\xc5\xabr\xc4\x97 mineral\xc5\xb3 ir fosilij\xc5\xb3 katalogus._NEWLINE_1733\xe2\x80\x931743 m. J. Gmelinas dalyvavo antrojoje Kam\xc4\x8diatkos ekspedicijoje, t. y., Did\xc5\xbeiojoje \xc5\xa0iaur\xc4\x97s ekspedicijoje, kuri\xc4\x85 organizavo keliautojas Vitus Beringas. Gr\xc4\xaf\xc5\xbe\xc4\x99s \xc4\xaf Peterburg\xc4\x85, iki 1747 m. sistemino ir apra\xc5\xa1\xc4\x97 surinktas kolekcijas. 1747 m. gr\xc4\xaf\xc5\xbeo \xc4\xaf Tiubingen\xc4\x85. Nuo 1749 m. iki pat mirties 1755 m. dirbo vietos universitete medicinos profesoriumi, botanikos sodo direktoriumi.\n_START_SECTION_\nVeikla\n_START_PARAGRAPH_\nJ. Gmelinas pagars\xc4\x97jo savo darbais tyrin\xc4\x97jant Sibir\xc4\x85. \xc5\xa0iaur\xc4\x97s ekspedicijos metu tyr\xc4\x97 \xc5\xa1iaur\xc4\x97s vakar\xc5\xb3 Altajaus kalnus, Salajiro kalvag\xc5\xabbr\xc4\xaf, Tom\xc4\x97s, Jenisiejaus upes, U\xc5\xbebaikal\xc4\x99, toliau \xe2\x80\x93 Angaros, Lenos upes, Jakutij\xc4\x85. Savo darbuose apra\xc5\xa1\xc4\x97 lankyt\xc5\xb3 viet\xc5\xb3 gamt\xc4\x85, surastus nauding\xc5\xb3j\xc5\xb3 i\xc5\xa1kasen\xc5\xb3 telkinius. Kelet\xc4\x85 met\xc5\xb3 keliavo Vakar\xc5\xb3 Sibiro pietuose, Urale. Per 10 met\xc5\xb3 \xc4\xafveik\xc4\x97 apie 10 000 km kelio._NEWLINE_1747\xe2\x80\x931759 m. J. Gmelinas leido daugiatom\xc4\xaf veikal\xc4\x85 \xe2\x80\x9eSibiro flora\xe2\x80\x9c, kuriame apra\xc5\xa1\xc4\x97 beveik 1178 Sibiro augal\xc5\xb3 r\xc5\xab\xc5\xa1is, tarp j\xc5\xb3 \xe2\x80\x93 500 visi\xc5\xa1kai nauj\xc5\xb3, nupie\xc5\xa1\xc4\x97 300 j\xc5\xb3 vaizd\xc5\xb3. Remdamasis savo gausiomis kolekcijomis, jis vienas pirm\xc5\xb3j\xc5\xb3 apibr\xc4\x97\xc5\xbe\xc4\x97 Ryt\xc5\xb3 ir Vakar\xc5\xb3 Sibiro s\xc4\x85vokas. Taip pat Getingene i\xc5\xa1leido 4 tomus savo ekspedicijos dienora\xc5\xa1\xc4\x8di\xc5\xb3 \xe2\x80\x9eKelion\xc4\x97 po Sibir\xc4\x85 nuo 1741 iki 1743 m.\xe2\x80\x9c \xc5\xa0iuo veikalu pasipiktino Rusijos vald\xc5\xbeia, nes jame nepalankiai buvo atsiliepiama apie vald\xc5\xbeios vykdom\xc4\x85 politik\xc4\x85 Sibire. D\xc4\x97l \xc5\xa1ios prie\xc5\xbeasties cenz\xc5\xabra neleido knygos i\xc5\xa1versti \xc4\xaf rus\xc5\xb3 k.. Mirus J. Gmelinui, jo rankra\xc5\xa1\xc4\x8dius ir augal\xc5\xb3 kolekcijas nupirko Peterburgo akademija._NEWLINE_Pa\xc5\xbeym\xc4\x97damas J. Gmelino mokslin\xc4\xaf ind\xc4\x97l\xc4\xaf \xc4\xaf botanik\xc4\x85, Karlas Lin\xc4\x97jus jo garbei pavadino apie 60 augal\xc5\xb3 r\xc5\xab\xc5\xa1i\xc5\xb3, pvz., larix gmelinii, gmelina, viola gmeliniana ir kt.'